छैल्लो उस खड्डा गी दिक्खी जारदा हा जेहकी कुतै नीली सरब्ब लब्भा करदी ही ते कुतै बर्फ चिट्टी कुतै छम्बैं दी गड़गज्ज पेदी ही ते कुतै चिट्टिआं चिट्टिआं फुहारां खिल्लरी दिआं हिआं। छैल्लो गी कुतै-कुतै चिट्टे चारै आले चिडू नजरी आई जंदे ते ओ उनेंगी दिक्खन लगी पौंदा। कनेह चिडू न, जख ठंडे पानिआ च गोते मारी जारदे, छम्बैं च खड़ोई जारदे, फुहारैं च सिज्जी जारदे, डजचिट डजचिट बोली बोली जारदे, कदैं पालै च चुंजा मारी जारदे, कदैं पिलछी भरोचे तरैहटने कुप्पड़ैं पर फुम्मनिआं पाई जारदे, डंड बैठकां कड्डी जारदे, छाती बर्फ चिट्टी मनो चारै दा सुच्चापन लश्काई जारदे, दुम्ब परेडी, चुंज खलेडी, पानिआ च डुब्बी डुब्बी किछ खाई जारदे।